
Uit  Die  Woord 


Markus  4 : 26  - 29 

Verder  het  Hy  gesê: 

‘YYLel  die/  koninkujA/  itan  cYjQcL  yaari  cUt 
s&:  ^emancLstMaócU&saad/Qfi/die/land/ 
emyaan/  staaf2/e*istaan/Of2/,  day  na  da<j, 
en/  die/  saad  onikienv  en  ytoeó  - (vóé/ 
uieei ■ tuj/  seíj/  nie/.  ^Vansel^  (eiinej/  die/ 
aaade/ die/ <jraan/  uootl,  eeis  n/kaim,  dan 
naaA/,  dan/die/  vot  fuvúnejaxvt.  ^nuxan- 
neen  dde/ axumn/ ujfi  i&/,  sieeA  (uj-  dadeiik/ 
cUe/  sekeí  uv,  omdai  die  aesiijd  daoA/  Ls/.  ” 


Gemeente  van  Jesus  Christus , 

Met  hierdie  kort  gelykenis  wil  Jesus 
Christus  ’n  bepaalde  gedagte  by  Sy 
luisteraars  tuisbring  naamlik  dat  God 
alleen  die  begin,  die  grond  of  oorsprong 
van  alle  dinge  is  en  dat  Hy  alleen  alles 
instand  hou.  Die  wyse  waarop  Hy  dit 
doen  is  geheimnisvol,  maar  tog  nie 
onverstaanbaar  nie,  dit  is  verborge, 
maar  tog  nie  onsigbaar  nie. 

Wanneer  God  werk  is  Hy  van  niks  en 
niemand  afhanklik  nie  en  ook  aan 
niemand  verantwoording  verskuldig 
nie.  Alles  geskied  uitSy  krag  en  volgens 
Sy  wil  en  almal  is  aan  Hom 
verantwoording  verskuldig.  In  Sy  werk 
het  God  niemand  nodig  nie  - geen 
skepsel  nie  - óók  nie  die  mens  nie.  Die 
mens  kan  dus  nie  aan  Gods  werk  uitsy 
eie,  voortgang  gee  of  dit  verydel  nie. 
Gods  werk  gaan  sy  eie  vrye  en  soewe- 
reine  gang  — magtig  soos  die  natuur- 
proses,  onkeerbaar  soos  die  reëlmaat 
van  die  seisoene,  ontembaar  soos  die 
lente,  onrembaar  soos  die  tyd.  Maar 
tog  kom  dit  dikwels  vir  ons  voor  asof 
die  mens  ’n  belangrike  en  prominente 
rol  speel  in  die  gang  van  alle  sake  en 
selfs  in  die  werk  van  God.  Dit  is  egter 


alleen  waar  in  soverre  God  hom  toe- 
laat  en  gebruik.  In  sy  oormoedigheid 
wil  die  skepsel  homself  egter  dikwels 
verhef  en  in  die  middelpunt  kom  staan . 
en  homself  ’n  belangrike  en  prominente 
plek  toeëien  in  die  werk  van  God.  Daar 
word  selfs  gepoog  om  God  uit  die  mid- 
delpunt  te  verdring  en  selfdaar  te  gaan 
staan. 

Hoe  onpeilbaar  groot  is  God  se  geduld 
en  lankmoedigheid  nie,  ja  onbegryplik 
vir  ons  mense  verstand,  dat  God  die 
mens  nogtans  wil  gebruik  al  is  Hy  onaf- 
hanklik  van  die  mens  en  sy  hulp.  Ons 
gelykenis  skilder  juis  die  wyse  waarop 
God  die  mens  toelaat  om  mee  te  werk. 
Daar  word  gesaai.  God  gee  die  saad.  Hy 
laat  die  mens  toe  om  te  saai,  om  die 
nodige  bewerking  te  doen,  om  uiteinde- 
lik  ook  te  oes. 

Op  die  oog  af  lyk  dit  of  die  mens  ’n  be- 
langrike  rol  vervul,  asof  hy  onmisbaar 
is,  asof  God  dit  nie  anders  kan  laat 
plaasvind  as  juis  deur  die  toedoen  van 
die  mens  nie.  Hoe  dwaas  is  hierdie 
gedagte  tog  nie.  Want  watter  onmis- 
bare  rol  speel  die  mens  nou  eintlikPKyk 
wat  sê  die  gelykenis.  Wat  is  so  moeilik 
daaraan  om  te  saai  of  te  plant?  Hoe  ’n 


geringe  daad  is  dit  tog  nie.  Die  mens 
gooi  die  saad  in  die  grond,  hy  gaan 
slaap  en  staan  op  dag  na  dag.  Die  saad 
spruit  uit  en  word  groot,  - hóé,  weet 
hyse//  nie.  Sonder  die  toedoen  van  die 
mens  ontwikkel  die  saad  en  bereik 
uiteindelik  ook  wasdom.  Die 
groeiproses  val  volkome  buite  die  mens 
se  beheer  en  kennis.  Die  mens  bemerk 
dit  met  vreugde  en  verbasing.  So  werk 
God  in  Sy  koninktyk.  Geheimntsvol 
maar  tog  nie  onverstaanbaar  nie.  Dit 
vra  geloofom  dit  raak  te  sien.  God  skep 
en  onderhou  sonder  die  mens.  Hy  skep 
en  onderhou  ook  die  mens.  Niemand 
kan  God  se  werk  aan  bande  lê  of 
verhaas  nie.  Niks  gebeur  sonder  Sy 
krag  nie.  So  werk  God  op  alle  lewens- 
terreine,  ook  en  veral  in  die  lewe  van  die 
Kerk,  van  elke  gemeente.  Ook  in  die 
Kerk  is  ’n  eiemagtige  groeiproses  aan 
die  gang  wat  voortgaan  buite  die  begrip 
en  die  toedoen  van  mense.  Dit  is  ook 
waar  van  die  lewe  en  die  groei  van 
hierdie  gemeente. 


Wat  mense  gedoen  het,  gemeentelede, 
kerkraadslede  of  predikante  is  nie  van 
soveel  belang  nie.  Ons  aandeel  aan  die 
lewe  en  die  groei  van  die  gemeente  wat 
tien  jaar  gelede  tot  stand  gekom  het  is 
maar  genng.  Ons  beplanntng  en  ons 
bouwerk  waaraan  almal  met  soveel 
ywer  in  gedeel  het  was  maar  die 
pogings  om  te  plant  en  nat  te  maak  - 
maar  God  is  die  een  wat  laatgroei.  Al- 
leen  daarom  kan  daar  na  tien  jaar  van 
besondere  groei  getuig  word.  So  is  dan 
hy  wat  plant  en  hy  wat  natmaak  niks 
nie,  maar  God  wat  laat  groei.  Alle  eer 
kom  dus  Hom  alleen  toe.  Dank  moet 
alleen  aan  Hom  betuig  word  omdat  Hy 
die  feilbare  mens  gebruik  as  instrument 
om  Sy  werk  te  doen.  In  hierdie  werk  sal 
die  mens  nooit  kan  roem  nie,  want  na 
sy  beste  en  getrouste  werk  sal  hy  alleen 
maar  kan  sê:  Ons  is  onverdienstelike 
slawe,  want  ons  het  alleen  gedoen  wat 
ons  verplig  iuas  om  te  doen. 

Die  gemeente  kan  hom  alleen  uerb/y  in 
God  se  goedheid  en  geduld  en  met 
dankbaarheid  uitroep: 


“O  diepte  van  die  rykdom  en  wysheid  en 
kennis  van  God.  Hoe  ondeurgrondelik  is  sy  oor- 
dele,  hoe  onnaspeurlik  Sy  weë.  Uit  Hom  en  deur 
Hom  en  tot  Hom  is  alle  dinge.  Aan  Hom  behoort 
die  heerlikheid  tot  in  ewigheid.” 

Amen 

DSSP  PRETORIUS 


KRONIEK 


Tien  Geseënde  Jare 


Magalicsmoot  1970  - 1980 


20  November  1970  voel  vir  ons  soos  die 
dag  van  gister,  maar  ons  besef  terdeë 
dat  10  jare  verby  gestap  het.  Vir  die  Ge- 
meente  Magaliesmoot  was  dit  tien  ge- 
seënde  jare.  Die  Here  was  vir  ons  baie 
goed  en  ons  dank  Hom  daarvoor. 

As  ’n  mens  die  10  jare  vlugtig  in  oën- 
skou  neem,  dan  flits  verskeie  vreugde- 
volle  geleenthede  voor  ons  verby  wat 
altyd  gekenmerk  was  deur  ’n  gees  van 
hartlike  samewerking  en  mooi  ver- 
standhoudings. 

Vrydagaand  20  November  1970  het  die 
Ringskommissie  van  Noordelike  Pre- 
toria  in  die  kerkgebou  van  Wesmoot 
bymekaar  gekom,  onder  voorsitter- 
skap  van  Ds  G P J Grobler,  met  ’n  op- 
drag  om  die  stigting  van  ’n  nuwe 
gemeente,  uit  die  gemeente  Wesmoot, 
te  ondersoek.  Verskeie  van  die  lede  het 
hulle  twyfel  uitgespreek  of  die  297  lid- 
mate,  waaruit  die  gemeente  gestig  moet 
word,  die  mas  sal  opkom.  Ouderling 
Willem  Nel,  Wesmoot  se  verteenwoor- 
diger,  het  voorgestel  dat  die  gemeente 
Magaliesmoot  gestig  moet  word  en 
daarby  gesê  dat  met  die  hulp  van  die 
Allerhoogste  ons  sal  stand  hou  en 
voortbou.  Magaliesmoot  is  gestig  in 
Kombinasie  met  Wesmoot  en  het  vanaf 
1 Januarie  1971  selfstandig 
gefunksioneer.  Met  Ds  G P J Grobler 
as  predikant  van  die  Kombinasie  word 
Proponent  D J P Stoltz  as  medeleraar 
beroep  op  die  27ste  November  1970, 
maar  hy  neem  nie  die  beroep  aan  nie. 


Prof  F J van  Zyl  willig  in  om  in  pastorale 
hoedanidheid  behulpsaam  te  wees 
vanaf  Januarie  1971. 

Magaliesmoot  ontvang  die  pastorie  op 
Boekenhoutkloof  as  bruidskat  en  Ds  en 
Mev  Grobler  bedien  uit  hierdie  pasto- 
rie  die  twee  gemeentes.  Die  eredienste 
word  om  die  beurt  in  die  sale  van 
Kameeldrift  skool  en  die  Hoërhuis- 
houdskool  Martha  Human  gehou. 

Reeds  in  die  eerste  jaar  was  die  ems  en 
hartlike  samewerking  opvallend  en  die 
gemeente  groei  van  krag  tot  krag  onder 
leiding  van  die  ervare  Ds  en  Mev 
Grobler. 

Ds  Grobler  besluit  om  te  emiriteer  en 
op  21  Januarie  1972  word,  onder  groot 
belangstelling,  in  die  Kameeldriftskool- 
saal  afskeid  geneem  van  die  kleurryke 
figuur  en  die  beminde  mev  Grobler. 
Prof  C H Rautenbach  en  Ds  W J Roos, 
voormalige  predikante  voor  afstigting, 
was  onder  die  talle  gaste.  Op  23 
Januarie  1972  lewer  Ds  Grobler  sy 
afskeidspreek  in  die  kerk  van 
Wesmoot. 

Die  Kombinasie  met  Wesmoot  word 
beéíndig  en  Prof  P S Dreyer  tree  vanaf 
Sondag  30  Januarie  1972  op  as 
pastorale  hulp  van  dié  gemeente. 
Watter  voorreg  was  dit  nie  om  die 
dienste  van  die  bekwame  en 
alombekende  Prof  Dreyer  te  deel  nie, 
wat  trou  bygestaan  is  deur  ’n  toege- 
wyde  Mev  Dreyer. 


Benewens  die  pastorieterrein  op 
Boekenhoutkloof  wat  aanvanklik  deur 
wyle  mnr  Freek  Horn  aan  die  kerk  ge- 
skenk  is,  ontvang  die  gemeente  nog  ’n 
skenking  van  een-en-’n-half  morge  van 
mnr  Hendrik  Horn  op  Kameeldrift,  die 
terrein  waar  die  kerkgebou  tans  staan. 
Ouderling  John  Korb  maak  ’n  verdere 
skenking  van  een  morg  op  Rietfontein, 
die  huidige  jeugterrein,  en  die  gemeente 
koop  ’n  perseel  van  een  hektaar  aan  op 
Schoemansville. 

Die  eredienste  verskuif  later  vanaf  die 
Huishoudskool  na  die  Laerskool  Gnl 
Hendrik  Schoeman,  en  weer  later  na 
die  kapel  op  Meerhof  terwyl  eredienste 
in  die  Laerskool  Kameeldrift  ononder- 
broke  voortgaan.  Na  voltooiing  van  die 
kerkgebou  word  alle  oggenddienste  in 
die  kerk  gehou  en  die  aanddienste  in  die 
kapel  op  Meerhof  en  die  Hoërskool 
Hartbeespoort. 

Onder  die  besielende  leiding  van  Prof 
en  Mev  Dreyer  word  die  eerste  sooi 
gespit  van  die  die  kerkgebou  op  ’n 
Saterdagmiddag  in  Oktober  1977. 
Ondanks  die  feit  dat  dit  een  van  die 
winderigste  dae  was  wat  die  Moot 
beleef  het  kon  die  geesdrif  van  die 
gemeente  tydens  die  funksie  nie 
gedemp  word  nie.  Die  bouprogram  volg 
onder  die  ervare  leiding  van  oom 
Hannes  du  Plessis,  as  bouvoorman,  en 
op  1 April  1978  word  die  hoeksteen  gelê 
deur  Prof  P S Dreyer.  ’n  Vinnige  en 
sterk  reënbui,  net  voor  die  aanvang  van 
die  verrigtinge,  het  die  gemeente  in  ’n 
hegte  eenheid  bymekaar  gejaag.  Die 
groot  dag  breek  aan  en  op  26  Augustus 
1978  word  die  voltooide  kerkgebou  op 
feestelike  en  luisterryke  wyse  ingebruik 
geneem.  Prof  Dreyer  lewer  die  feesrede 
en  boodskappe  van  gelukwensing  van 
verskillende  instansies  word 


oorgebring  o a deur  Profí  J P 
OberJjolzer,  Ds'W  J Roos  en  Mnr  A B v 
N Herbst.  Sondagaand  27  Augustus 
1978  word  die  orrel  ingebruikgeneem 
met  Susan  Engelbrecht  as  orreliste. 

Gedurende  September  1979  ondervind 
Prof  Dreyer  ernstige  gesondheidspro- 
bleme  wat  meebring  dat  hy  hom  vir  ’n 
tydperk  moes  onttrek  en  gedurende  die 
periode  staan  Prof  G M M Pelser  en  ons 
konsulent  Ds  W J Slabbert,  ons  by.  Tot 
almal  se  teleurstelling  moes  Prof  Dreyer 
gedurende  1980  die  verbintenis  met  die 
gemeente  verbreek  en  Sondagoggend 
20  Januarie  1980  lewer  hy  sy 
afskeidspreek  .waarna  die  gemeente 
tydens  ’n  middagmaal  in  die  skoolsaal, 
afskeid  van  hom  en  Mev  Dreyer  neem. 

Die  Hemelse  Vader  was  vir  ons  goed 
om  manne  soos  Ds  Grobler  en  Prof 
Dreyer  te  gebruik  om  hierdie  gemeente 
te  help  opbou. 

Groot  was  ons  vreugde  toe  Ds  S P 
Pretorius,  die  eerste  predikant  wat  ons 
beroep  het,  besluit  het  om  die  beroep 
na  ons  gemeente  aan  te  neem.  Nog 
groter  was  ons  dankbaarheid  teenoor 
die  Allerhoogste  dat  Hy  dit  bestem  het 
dat  juis  Ds  en  Mev  Pretorius  in  hierdie 
deel  van  Sy  wingerd  moes  kom  arbei. 
Watter  lieflike  egpaar  en  waardige  op- 
volgers  vir  Prof  en  Mev  Dreyer  is  hulle 
nie.  Aan  entoesiasme  en  onderne- 
mingsgees  ontbreek  dit  nie  by  hulle  nie 
en  nog  minder  aan  bekwaamheid  en 
ervaring. 

Die  voorreg  om  ’n  eie  voltydse  predi- 
kant  te  mag  hê  is  terdeë  besef,  maar  dit 
het  ook  meegebring  dat  die 
verantwoordelikhede  van  Ds  Pretorius 
uitgekring  het.  Hy  vervul  egter  sy  pligte 
op  so  ’n  bekwame  en  blymoedige  wyse 
dat  dit  ’n  inspirasie  vir  elkeen  in  die 


gemeente  is,  wat  tot  gevolg  het  dat  ons 
nie  net  geestelik  gevoed  word  nie,  maar 
ook  materieel  vooruitgaan. 

Die  nuwe  pastorie  wat  by  die  kerk 
opgerig  word  nader  voltooiing.  As 
gevolg  van  die  tekort  aan 
ambagsmanne  sowel  as  boumateriaal, 
wat  skaars  en  duur  is,  het  oom  Hannes 
du  Plessis  heelwat  gryshare  bygekry. 
Die  rol  wat  Ds  Pretorius  vervul  het  om 
materiale  te  bekom,  kwotasies  te  kry  en 
pryse  af  te  spook  het  ’n  voltydse  taak 
geword.  Die  sukses  wat  hy  egter  behaal 
het,  het  groot  besparings  meegebring. 
As  beloning  vir  al  sy  harde  werk  en 
bekommernisse  vertrou  ons  dat  hy  en 
sy  gesin  lekker  sal  woon  in  die  nuwe 
pastorie  en  mag  ons  die  hoop  uitspreek 
dat  ons  hulle  vir  baie  jare  daar  mag  hê. 

Die  tyd  het  aangestap  en  langs  die  pad 
moes  ons  vaarwel  sê  aan  baie  lidmate 
wat  die  gemeente  verlaat  het,  kerk- 
raadslede  wat  ook  verhuis  het  en  ver- 
skeie  lidmate  wat  deur  die  dood 
ontneem  is. 

Onder  die  kerkraadslede  wat  die  aand 
met  die  stigting  van  die  gemeente 
voorgestel  is,  is  die  volgende  nog 
ononderbroke  op  die  kerkraad,  tw 
ouderlinge  Hans  Bothma,  Willie  Smit, 
Pieter  van  der  Westhuysen,  Martiens 
Gouws,  Niklaas  Blignaut,  Chris  von 
Wielligh  en  diaken  Albert  du  Preez. 
Ouderling  Faan  Kruger,  Hannes  Botha, 
John  Korb,  Dirk  van  Zyl  en  Kleintjie 
Kleynhans  het  vir  ’n  periode  uitgetree 
maar  is  tans  weer  op  die  kerkraad.  ’n 
Aantal  wat  lang  diens  gedoen  het,  het 
intussen  uitgetree  maar  is  nog  in  die 
gemeente  woonagtig.  Hulle  is  ouderling 
Hendrik  du  Preez  wat  onlangs,  na  meer 
as  9 jaar  diens,  uitgetree  het  en  verder 
Tinus  Steenkamp,  Arnold  Vorster, 


Willem  Schoeman,  Lou  Bothma  en  Vos 
van  Aarde. 

Een  van  die  bekendste  en  ywerigste 
gesigte  naamlik  die  van  ouderling 
Willem  Nel,  wat  vir  meer  as  nege  jaar, 
op  voortreflike  wyse,  die  amp  van 
kassier  vervul  het,  het  onlangs  verhuis. 
Ons  het  swaar  afskeid  geneem  van  hom 
en  sy  vrou  Tinie,  wat  ook  ’n  leidende  rol 
in  die  NHSV  gespeel  het.  Ons  bedank 
hulle  vir  hulle  onbaatsugtige  diens. 

Die  verantwoordelike  taak  van  kassier 
het  daarna  op  die  skouers  van  ouder- 
ling  Nic  Stoop  geval,  wat  sedert  1972  op 
die  kerkraad  is  en  ook  vir  baie  jare 
reeds  skriba  van  Registrasie.  Bygestaan 
deur  sy  gewillige  vrou  Lettie,  behartig 
hulle  nou  albei  take. 

Daar  is  verskeie  ander  kerkraadslede 
wat  al  vyf  jaar  en  langer  ononderbroke 
op  die  kerkraad  dien  en  hier  dink  ons 
aan  ouderlinge  Dries  Pretorius,  Piet  van 
der  Merwe,  Fanie  Potgieter,  Chris 
Esterhuyse,  Willie  Pieterse,  Joop 
Brown,  Fred  Brown,  Ben  van  Greunen, 
Ben  van  der  Linde,  Johan  Roos,  Piet 
Torre,  Koot  Botha  en  diakens  Coert 
Grobbelaar  en  Chris  Móller. 

Sedert  die  kerk  in  gebruik  geneem  is,  is 
ouderling  Piet  van  der  Merwe  die  koster 
en  mej  Suzette  van  Wyk  die  orreliste. 

Met  dankbaarheid  word  steeds  gedink 
aan  lidmate  wat  ons  deur  die  dood 
ontneem  is,  soos  wyle  Frikkie  Hom,  D 
P du  Plessis,  M C Bosch,  Willem 
Coertze,  Lief  Hom,  N Potgieter  en 
Koos  Vermeulen  asook  mevv  Wiesa 
Smit,  M Bosch,  San  Bothma,  Gerty 
Smit  en  Maria  du  Preez. 

Twee  seuns  uit  die  gemeente  is  tans 
besig  met  hul  teologiese  opleiding  om 
ook  hul  deel  by  te  dra  tot  die  Woordver- 


kondigings  in  die  toekoms  — hulle  is 
Piet  van  Zyl  in  sy  5de  studiejaar  en 
Johan  van  Greunen  in  sy  2de 
studiejaar.  Hulle  word  seën  toegebid  in 
hul  studies  wat  voorlê. 

Die  gemeente  het  in  die  loop  van  die  10 
jaar  gegroei  van  297  tot  500  lidmate  en 
staan  op  alle  gebiede  ons  plek  vol  as  ’n 
volwaardige  gemeente.  Ons  gaan  die 
toekoms  met  vertroue  tegemoet,  met 
die  oog  op  die  Allerhoogste  wat  ons  tot 
hier  so  getrou  bewaar  en  geseën  het. 
CHRIS  VON  WIELIGH 
(November  1980) 


Die  Eerste  Jare 

Persoonlike  indrukke 
van  Ds  G P J Grobler 

Eenhonderdvyfentwintig  jaar  geledé  is 
Pretoria  gestig.  Omtrent  dieselfde  tyd 
toe  Pretoria  (1855)  gestig  is,  het  die 
huwelik  van  my  Grootvader  M S F Gro- 
bler  met  Grieta  Horn  van 
Boekenhoutkloof  plaasgevind.  Toe 
Pretoria  99  jaar  bestaan  het,  het  ek  in 
1953  begin  om  ook  die  gebied  wat 
vandag  bekend  is  as  Magaliesmoot  te 
bedien.  ’n  Wonderlike,  en  vir  ons 
geskiedkundige  verbintenis. 

Die  Gemeente  van  die  Here  is  vandag, 
soos  hy  geken  word,  as  Magaliesmoot, 
’n  sieraad.  Die  bedieninge  word  voor- 
treflik  behartig. 


Genadiglik  het  die  Heer  voorsien  vir 
manne  en  vroue  wat  met  geloof,  liefde 
en  toewyding  gewerk  het,  dat  die  Ge- 
meente  inderdaad  Gemeente  van  die 
Here  kon  wees  en  bly. 

Die  meetsnoere  het  vir  u gemeente  in 
lieflike  plekke  geval.  U erfenis  is  mooi. 

Ons  gesin  dank  u almal  vir  die  baie  her- 
inneringe  van  liefde,  vriendskap,  hulp 
en  bystand  wat  ons  ontvang  het. 

Op  hoeveel  plekke  is  kerkgehou? 

By  Meerhof  waar,  as  gevolg  van  die  lig- 
laamlike  gebreke  van  die  kinders,  die 
diens  baie  kort  moes  wees,  maar  waar 
hulle  altyd  gevra  het  dat  ons  gou  weer 
moet  kom. 

Dan  in  die  skool  op  Schoemansville, 
daarna  in  die  Huishoudskool  en  in  die 
skool  op  Kameeldrift.  Later  in  die  mooi 
saal  van  die  skool  op  Kameeldrift.  Nog 
vroeër,  dikwels  in  die  huis  van  oom 
Hein  Horn  op  Boekenhoutkloof. 

Nou  is  daar  ’n  pragtige  kerkgebou  vir 
die  gemeente  en  in  die  pastorie  woon 
die  eerste  “alleen”  predikant  en  sy 
gesin.  “Alleen”  Predikant  van  Maga- 
liesmoot.  Steeds  word  die  Ewige 
Woord  uitgedra,  die  Evangelie  van 
Jesus  Christus:  die 

ui&ielcL 

Die  Trekkerboere  het  in  die  veertiger- 
jare  van  die  vorige  eeu  die  Bybel 
saamgebring  en  steeds  is  van  hulle 
nageslag  saam  met  hulle  wat  later  kom 
woon  het,  besig  om  die  Heilsboodskap 
te  hoor  en  in  troue  diens  en  toewyding 
te  werk  tot  opbou  van  die  Gemeente 
van  Jesus. 

Mag  die  Gemeentelede  met  vreugde 
voortwerk  onder  die  seënende  Hand 
van  die  Here. 

GPJ  GROBLER 


’n  Paar  persoonlike  indrukke  — 

Jare  Van  Vooruitgang  En  Groei 


Dit  is  sowat  nege  jaar  gelede  dat  ek  as 
pastorale  hulp  in  Magaliesmootge- 
meente  begin  werk  het.  Die  gemeente 
was  op  sy  eie.  Die  gemeente  het  nie  net 
van  Wes-Moot  afgestig  nie,  maar  die 
kombinasie  met  Wes-Moot  wat  aan- 
vanklik  bestaan  het,  was  ook  op  ’n 
einde.  Daarby  het  die  gemeente  nog 
sowat  Rll  000  skuld  op  die  pastorie 
gehad  en  daar  was  geen  kerkgebou  nie. 

Die  feit  dat  ek  voltyds  aan  die  Universi- 
teit  van  Pretoria  verbonde  was,  het 
gemaak  dat  daar  nie  baie  tyd  was  om 
aan  die  gemeente  te  bestee  nie.  Soveel 
as  wat  ek  kon,  het  ek  gedoen,  maar  die 
hoofsaak  was  drieërly  van  aard,  soos  ek 
dit  gesien  het: 

1.  Die  gereelde  verkondiging  van  die 
evangelie,  want  dit  is  die  hoofsaak 
in  die  gemeentelike  lewe  en  dit  is 
die  punt  waar  die  gemeente  saam- 
getrek  het. 

2.  Ek  het  probeer  om ’n  sentrale  punt 
te  wees  wat  die  kerkraad  georgani- 
seer  en  aan  die  werk  kon  hou.  Dit 
het  beteken  dat  die  eintlike  werk 
deur  die  kerkraad  gedoen  moes 
word  — ook  die  grootste  deel  van 
die  werk  wat  in  ’n  gemeente  deur 
die  predikant  gedoen  word.  Dit  het 
uitmuntend  geslaag.  Die  feit  dat 
Magaliesmoot  kon  bloei  en  voor- 
uitgaan  en  kon  bereik  wat  bereik  is 
moet  ons  dank  aan  die  seëninge 
van  die  Goeie  Vader  en  die  getroue 
harde  werk  van  die  kerkraad. 

3.  Die  gemeente  moes  aan  die  gang 
gehou  en  gestimuleer  word,  sodat 
die  inkomste  geleidelik  kon  styg, 
want  dit  het  van  die  inkomste  afge- 
hang  of  die  gemeente  ten  volle  self- 
standig  sou  kon  wees.  Só  het  dit 


gebeur.  Deur  die  jare  het  die  lid- 
maattal  gestyg,  maar  die  offers  het 
vinniger  gestyg.  Die  pastorie  is  gou 
betaal  en  daar  kon  gespaar  word 
vir  die  bou  van  ’n  kerk.  Uiteindelik 
was  die  doel  bereik  en  kon  die  kerk 
opgerig  word.  Dit  het  alles  meege- 
werk  dat  toe  die  tyd  daar  was,  die 
gemeente  goed  kon  voortgaan. 

Dit  was  ’n  beskikking  van  die  Here 
wat  my  werk  tot  ’n  einde  gebring 
het,  maar  voor  dié  tyd  het  ons 
reeds  gepraat  dat  my  taak  in  die 
gemeente  afgehandel  was.  Toe  die 
tyd  aangebreek  het,  was  die  ge- 
meente  in  staat  om  die  krisis  die 
hoof  te  bied  deur  nie  net  sy  eie  pre- 
dikant  te  beroep  nie,  maar  ook 
pastorie  te  bou. 

In  elke  gemeente  is  daar  baie  mense  wat 
meewerk  aan  wie  ’n  mens  met  dank- 
baarheid  terugdink.  In  besonder  is  daar 
in  elke  gemeente  ’n  sustersvereniging. 
Ek  is  egter  oortuig  daarvan  dat  daar  min 
gemeentes  is  waar  die  sustersvereni- 
ging  so  ’n  belangrike  rol  kon  speel  soos 
in  Magaliesmoot.  Dat  my  vrou  hierin  ’n 
rol  kon  speel,  is  een  van  ons  dankbare 
herinneringe. 

As  ’n  mens  aan  die  geskiedenis  van  die 
gemeente  dink,  moet  jy  ook  met 
dankbaarheid  dink  aan  die  skole  waar 
ons  jarelank  diens  gehou  het.  Dit  geld  in 
besonder  Kameeldriftskool. 

So  gaan  die  jare  verby  en  dit  vervul  ’n 
mens  met  weemoed.  Maar  as  jy  groei 
kan  sien,  veral  as  jy  ’n  mooi  gemeente 
kan  sien  verrys,  is  jy  ook  baie  diep 
dankbaar. 

My  beste  wense  aan  ds  Pretorius,  die 
kerkraad  en  elke  lid  van  die  gemeente. 

PSDREYER  ■ 


Die  N H S V Doen  Sy  Deel 


’n  Oorsig  oor  ticn  jaar  — 

Aan  die  einde  van  1970  was  dit  vir  die 
vrouelidmate  van  ons  pas-afgestigde 
gemeente  ondenkbaar  dat  ons  hier  sou 
voortgaan  as  gemeente  sonder  ’n  tak 
van  die  NHSV.  Om  deel  te  kan  hê  aan 
so  ’n  gewaardeerde  orgaan  van  ons 
kerk  was  nog  altyd  vir  ons  ’n  voorreg. 
Toe  mev  Bunty  Grobler,  ons  eerste 
predikantsvrou,  dus  op  haar  inne- 
mende  manier  die  saak  te  berde  bring, 
was  daar  nie  eens  huiwering  by  die 
dames  nie!  Trouens,  mev  Grobler  het 
haar  toegewydheid  aan  die  NHSV,  by 
hierdie  tyd  by  ons  ook  al  tuisgebring. 

Mev  C J van  Zyl  het  op  7 Februarie  1971 
na  die  oggenddiens,  as  Hoofbestuurs- 
lid,  ons  stigtingsvergadering  gelei  in  die 
hoërskoolsaai  te  Hartebeespoort.  Sy 
kon  opkyk  na  24  gesigte  in  blye  afwag- 
ting:  ’n  Nuwe  gemeente  — nuwe 
verwagtinge  — ja  selfs  ’n  nuwe  tabberd 
of  hoed!  Sy  wens  ons  geluk  met  ons 
voorneme  om  sonder  onderbreking 
voort  te  gaan  met  ons  werk  in  hierdie 
welsynsorgan.sasie . 

Mev  Nan  Horn  open,  as  lste  vise- 
voorsitster,  ons  rekening  met  R100. 
Hierdie  neseier  het  daartoe  bygedra  dat 
ons  reeds  aan  die  einde  van  die  eerste 
jaar  aan  die  kerkraad  R1 000  kon  oorbe- 
taal  ter  skulddelging  op  ons  pastorie. 

Die  stigting  van  die  tak  is  voorgestel 
deur  mev  M von  Wielligh  en 
gesekondeer  deur  mev  J Gouws  — dit 
was  seker  hierdie  twee  dames  se  straf 
dat  hulle  gekies  is  as  eerste  sekretares- 
se  en  tesouriere  onderskeidelik!  Want: 
almal  wil  graag  begin  pannekoek  bak  vir 
die  perdesport  — trouens,  tant  Maria 
se  resep  was  altyd  onfeilbaar;  seker 


omdat  sy  met  soveel  liefde  en 
toegewydheid  vir  haar  kerk  gewerk  het 
— maar  om  op  die  bestuur  te  dien,  was 
weer  ’n  ander  saak!  Maar,  paai  mev 
Grobler  met  so  ’n  knipogie,  laat  julle  dit 
maar  welgeval,  want  dis  net  om  ’n  begin 
te  maak.  Dit  het  8 jaar  en  3 jaar 
onderskeidelik  geword,  waarna  mev  J 
Nel  in  1974  as  tesourier  oorneem  en 
mev  Y Coetzee  haar  weer  opvolg  in 
1979  — toe  mev  S Strauss  ook  as 
sekretaresse  oorneem. 

Op  23  Maart  1972  was  dit  ons  voorreg 
om  mev  M L Dreyer,  wat 
goedgunstiglik  ingewillig  het,  as  voor- 
sitster  welkom  te  heet.  Mev  Dreyer  het 
nie  net  ons  vergaderings  op  voortref- 
like  wyse  gelei  nie,  maar  vir  ons  ’n  prag- 
tige  voorbeeld  gestel  van  blymoedig- 
heid  en  diens  — sonder  om  ooit  te  laat 
blyk  dat  enigiets  van  haar  opoffering  ge- 
verg  het.  In  hierdie  tyd  het  ons 
orrelfonds,  wat  in  1972  gestig  is,  ’n  orrel 
van  R20  000  kon  koop  in  1978. 

By  die  deurblaai  van  die  eerste  notule- 
boek,  kom  die  name  van  baie  van  die 
susters  by  herhaling  voor  — ’n  bewys 
van  harde  en  volgehoue  arbeid.  Soveel 
vriendskappe  is  gesmee  binne  hierdie 
susterskring  dat  dit  afbreuk  sou  doen 
om  name  uit  te  sonder.  ’n  Paar 
hardwerkende  dames  het  ongelukkig 
uit  ons  gemeente  weggetrek,  maar  daar 
het  altyd  nuwe  vriende  bygekom  om  al 
die  take  te  help  uitvoer  — hoe  bly  was 
ons  nie  oor  hulle  samewerking  nie.  Ons 
dink  maar  net  aan  die  borduur  van  die 
Nagmaaistafeldoek,  die  maak  en 
verskaffing  van  speelgoed  en  verver- 
sings  aan  die  Kinderhuis;  programme, 


verversings  en  blomme  by  die 
‘Monmenttehuise’,  straatkollektes; 
spyseniering  by  groot  kerkvergade- 
rings  en  wat  is  ’n  perdesport  nou  sonder 
’n  paar  skottels  vetkoekdeeg! 

Tot  ons  leedwese  moet  ons  ook  meld 
dat  ’n  paar  van  ons  staatmakers  ons 
deur  die  dood  ontval  het.  Hulle  name 
kom  nie  alleen  voor  in  ons  notuleboek 
nie,  maar  hulle  ywer  en  voorbeeldige 
lewens  leef  ook  in  ons  herinnering  voort 
— in  die  jongste  tyd  het  mev  M du 
Preez  ons  ontval  waardeur  ’n  leemte  by 
ons  gelaat  is. 

Verder  staan  daar  aangeteken  in  die 
notuleboek  dat  ons  in  Augustus  1972 
drie  resepteboeke  van  die  gemeente 
Delareyville  ontvang  het,  om  te  ver- 


koop  tot  hulle  voordeel.  Wel,  in  die 
begin  van  1980  het  ons  ook  hulle 
predikant  en  sy  liewe  vroutjie  ontvang 
— hierdie  keer  was  die  hele  voordeel 
ons  s’n. 

Sonder  om  terug  te  kyk,  het  mev  en  ds 
Pretorius  hulle  taak  by  ons  toegewyd 
aangepak  en  in  die  bestek  van  ’n  paar 
maande  alreeds  hulle  merk  wel  deeglik 
gemaak.  Ons  is  ’n  baie  bevoorregte 
gemeente  en  in  besonder  NHSV  om 
sulke  voorgangers  te  kon  hê  gedurende 
die  tien  jaar  van  ons  bestaan,  want 
sekerlik  kan  ons  meld  dat  ook  ons 
geestelike  lewe  steeds  verryk  word. 

Ons  wens  is  dat  die  jongmense  van 
vandag  ook  die  drang  sal  voel  om  huile 
deel  in  die  kerklike  lewe  te  verrig  en  die 
teuels  sal  wil  opneem. 


MARTIE  VON  WIELLIGH 

★ ★ ★ ★ ★ ★ * * 


Aktiwiteite 

van  Kategese  en  Jeugvereniging 
die  Afgelope  Tien  Jaar 


Sedert  die  selfstandigwording  van  die 
Magaliesmootgemeente  aan  die  begin 
van  1971  het  die  kategese  en  jeugver- 
eniging  onafgebroke  aandag  geniet  en  is 
mens  in  die  oomblikke  van  ’n  terugblik 
dankbaar  dat  dit  die  geval  kon  wees, 
veral  as  die  geografiese  uitgestrektheid 
van  die  gemeente  in  ag  geneem  word. 

Die  eerste  superintendent  van  die 
kategese  was  ouderling  A Vorster.  Hy 
is  in  1974  opgevolg  deur  ouderling  J L P 
Botha  wat  op  sy  beurt  in  1975  deur 
ouderling  J Brown  opgevolg  is.  Toe  lg 
na  Natal  verhuis,  is  sy  plek  in  1977  inge- 
neem  deur  ouderling  J F Bothma. 
Intussen  het  ouderling  Brown  weer  na 
sy  geliefde  omgewing  teruggekeer  en  is 


gedurende  die  afgelope  jaar  weer  as 
kategesesuperintendent  verkies. 

Onder  hierdie  superintendente  het  ’n 
skaar  gewillige  kategete  gewerk.  By 
gebrek  aan  ruimte  kan  almal  nie 
genoem  word  nie,  maar  met 
dankbaarheid  dink  mens  aan  die 
opoffering  en  vormende  werk  waar- 
voor  hulle  verantwoordelik  was.  Dit  is 
tog  interessant  om  te  vermeld  dat  vir 
die  grootste  deel  van  die  afgelope  tien 
jaar  die  kategesesuperintendent  vyf  af- 
sonderlike  opleidingspunte  moes 
bedien  want  daar  was  kategese  gegee 
op  Andeon,  Kameeldrif,  Schoemans- 
ville,  Meerhof  en  ’n  katkisanteklas  in  die 
Hartbeespoort  Hoërskool.  (Die  eerste 


paar  jaar  bekend  as  Martha  Human 
Huishoudskool) 

Die  kategeseklasse  op  Andeon  het  tot 
dat  dit  later  by  Kameeldrif  ingelyf  is, 
onder  die  leiding  gestaan  van  ouderling 
D P du  Plessis  wat  dit  dan  ook  oor- 
spronklik  gestig  het. 

Die  kategeseklasse  op  Schoemansville 
is  reeds  lank  voor  die  bestaan  van  ons 
huidige  gemeente  onder  leiding  van 
mnr  D S Otto  gestig  en  onderhou.  Sy 
gewaardeerde  leiding  is  opgevolg  deur 
die  van  ouderling  Nel  Smith,  onder  wie 
se  hoofskap  dit  tans  nog  staan. 

Meerhof  se  kategese  staan  sedert 
stigting  onder  leiding  van  ouderling 
Dries  Pretorius  en  by  die  Kameeldrif  se 
kategeseklasse  — die  grootste  in  die 
gemeente  — was  die  verskillende 
superintendente  self  op  een  of  ander 
stadium  aan  die  hoof. 

Vir  finale  en  volwasse  katkisante  moes 
daar  van  tyd  tot  tyd  besondere  reëlings 
buite  die  gewone  kategeseklasse  getref 
word.  Hier  dink  mens  in  besonder  aan 
die  Hartbeespoort  Hoërskoolgroep. 
Aanvanklik  was  hulle  onder  die  hand 
van  ouderling  P v d Westhuysen,  toe 
onder  ouderling  J F Bothma  en  tans  in 
die  bekwame  hande  van  ons  leraar  self. 
Die  finale-jaar  katkisante  (skoolgaande 
kinders)  is  in  Kameeldrif  se  geval  o a 
deur  ouderlinge  A Vorster  en  J Brown 
behartig  en  vir  die  afgelope  ongeveer 
vyf  jaar  deur  ouderling  J P Botha.  In 
Schoemansville  word  die  werk  deur 
ouderling  F Potgieter  gedoen. 

Bykans  tweehonderd  katkisante  het  in 
die  afgelope  tien  jaar  belydenis  van  ge- 
loof  gedoen  en  mens  dink  met  waarde- 
ring  aan  almal  wat  dit  moontlik  gemaak 
het. 


Die  jeugbeweging  funksioneer  sedert 
1971  onder  moeilike  omstandighede. 
Jongmense  is  wyd  verspreid  en  dit  het 
tot  gevolg  gehad  dat  afgesien  van  die 
hoofgroep  daar  ’n  aparte  jeuggroep 
by  die  Hartbeespoort  Hoërskool 
gefunksioneer  het  en  tans  nog  funk- 
sioneer.  Onder  die  leiding  van 
bekwame  jeugouderlinge  was  hierdie 
minder  ideale  omstandigheid  nog  altyd 
aanvaarbaar. 

Die  eerste  jeugouderling  was  ouderling 
P v d Westhuysen  wat  in  1974  opgevolg 
is  deur  ouderling  J L Otto.  1979  - 80  was 
die  jeug  onder  ouderling  J Brown  en 
tans  onder  ouderling  J L P Botha  terwyl 
Ds  S P Pretorius  ’n  baie  prominente  rol 
speel. 

Die  jeugvereniging  het  verskeie 
voorsitters  gehad  maar  ’n  merkbare 
oplewing  word  ondervind  sedert  Jannie 
Oosthuizen  die  afgelope  paar  jaar  voor- 
sitter  is.  In  hierdie  tyd  was  Henza 
Gouws  en  Adri  Basson  die  sekretares- 
ses. 

Die  jeug  se  bedrywighede  word 
gekenmerk  deur  verskeidenheid  en 
met  trots  vermeld  mens  graag  hoe  hul 
hul  man  staan  in  die  jaarlikse 
Ringsjeugaktiwiteite  en  in  besonder  in 
die  Bybelvasvra-afdeling.  Jeugkampe 
vind  gereeld  plaas  en  is  besonder 
geslaagd.  So  graag  sou  mens  al  die 
jongmense  van  ons  gemeente  in  hierdie 
werksaamhede  betrokke  wou  sien. 

Nuwe  bedelings  vir  1981  hou  vir  beide 
kategese  en  jeugvereniging  veel  moois 
in.  Die  Kategese  word  gesentraliseer 
en  die  jeug  ontwikkel  hul  eie  ontspan- 
ningsterrein  en  met  die  bystand  van  ’n 
self  jeugdige  leraar  kan  ’n  mens  slegs 
met  vertroue  die  toekoms  tegemoet 
gaan. 

PIETER  VAN  DER  WESTHUYSEN 


ONS  HULDIG 


Johannes  Frederick  Bothma,  by 

almal  bekend  as  oom  Hans,  is  op  30 
April  1894  gebore.  Sy  kinderjare  bring 
hy  deur  en  ontvang  ook  sy  skooloplei- 
ding  op  Scheerpoort,  waarna  hy  sy 
vader  in  die  boerdery  bystaan  in  die- 
selfde  omgewing.  Na  sy  huwelik  in  1917 
met  Susanna  M M Smit,  alom  bekend 
as  tant  San,  vestig  hulle  hulle  op  die  fa- 
milieplaas  Kameeldrif,  net  wes  van  Pre- 
toria,  waar  hy  behalwe  vir  die  tydperk 
1926  -1934,  toe  hy  op  Premiermyn 
werksaam  was,  nog  ononderbroke 
woon. 

Gedurende  1934,  net  na  die  stigting  van 
die  gemeente  Noordelike  Pretoria, 
waaronder  Kameeldrift  ook  destyds  ge- 
resorteer  het,  word  hy  verkies  as 
ouderling.  Die  verkiesing  vind  plaas 
tydens  ’n  buitediens  in  die  rietdakkerk 
op  Boekenhoutkloof,  ’n  aangrensende 
plaas,  onder  leiding  van  prof  C H Rau- 
tenbach  wat  destyds  predikant  van  die 
gemeente  was.  Die  wyk  wat  aan  hom 
toegeken  word,  was  die  hele  gebied  in 
die  Moot,  gelee  tussen  Magaliesberg  en 
Daspoortrant  vanaf  die  stadsgrense 
van  Pretoria  tot  aan  die  waters  van 
Hartbeespoortdam,  die  gebied  wat  tans 
as  die  gemeente  Magaliesmoot  bekend 
staan. 

Oom  Hans  dien  ook  verder  as 
ouderling  in  die  afgestigde  gemeente 
Noord-Westelike  Pretoria  onder  di  C S 
v H Steenekamp,  W J Roos,  A S 
Geyser  en  W J Kemp.  In  1952  tree  hy 
uit  maar  word  weer  as  ouderling  verkies 
toe  Wesmoot  in  1954  afstig  met  ds  G P J 
Grobler  as  predikant  en  in  1970  maak 
hy  die  afstigting  van  Magaliesmoot  mee. 
Op  80  jarige  leeftyd  wou  hy  die  tuig 
neerlê,  maar  die  kerkraad  onder  leiding 


van  prof  P S Dreyer,  wat  die  gemeente 
as  pastoralehulp  bvstaan,  het  hom 
versoek  om  in  ’n  rustende  hoedanig- 
heid  aan  te  bly. 

Gedurende  die  44  jaar  wat  oom  Hans  al- 
reeds  as  ouderling  gedien  het,  het  hy  die 
kerk  op  ’n  waardige  en  getroue  wyse, 
op  verskillende  terreine  gedien  onder 
andere  as  voorsitter  van  die  finansiële 
komitee  vir  baie  jare  en  as 
afgevaardigde  na  Algemene-  en 
Ringsvergaderings.  Met  groot  respek 
en  waardering  is  sy  besliste  en  nugtere 
siening  en  optrede  voortdurend  bejeën. 
Getrou  aan  sy  sy  het  tant  San  gestaan, 
wat  nie  net  altyd  onderskraag  het  nie 
maar  self  haar  beskeie  aandeel  in  die 
bedrywighede  van  die  NHSV  vervul 
het.  Vir  hierdie  twee  baanbrekers  was 
dit  ’n  heuglike  dag  toe  hulle  ideaal  ver- 
wesenlik  is  om  ’n  eie  kerk,  in  Augustus 
1978  saam  met  die  gemeente  Magalies- 
moot  op  die  plaas  Kameeldrift,  in  te  wy. 

Hierdie  twee  geëerde  inwoners  van  die 
omgewing  het  in  1977  hulle  goue  bruilof 
gevier.  Van  die  5 seuns  en  2 dogters  wat 
uit  die  huwelik  gebore  is,  het  een  seun 
hulle  enkele  jare  gelede  aan  die  dood 
ontval.  Hul  nasate  tel  alreeds  27  klein- 
kinders  en  18  agterkleinkinders.  Op  8 
Maart  1979  moes  oom  Hans  sy  geliefde 
eggenote,  op  79  jarige  ouderdom,  aan 
die  dood  afstaan.  Saam  met  die  kinders 
en  kleinkinders  eer  ons  haar  nagedag- 
tenis.  Aan  oom  Hans,  wat  onlangs  sy 
86ste  verjaarsdag  gevier  het,  met  nog 
steeds  ’n  heldere  oordeelsvermoë,  bid 
ons  krag  en  goeie  gesondheid  toe  vir  die 
jare  wat  hy  nog  gespaar  mag  word.  Ons 
dank  die  Here  vir  al  die  goeie  werk  wat 
hy  in  ons  gemeente  gedoen  het. 

CHRIS  VON  WIELLIGH 

Wat  ’n  groot  voorreg  en  cndervinding  is 
dit  om  na  die  76  jarige  oom  Willie  Smit 
(soos  hy  aan  almal  bekend  is)  te  luister 
as  hy  oor  sy  lewe  in  die  kerk  en  oor  die 
groei  van  die  gemeente  Magaliesmoot 
aan  die  gesels  raak.  Met  verbasende 
helderheid  van  gedagte  kan  hy  tot  in  die 
fynste  besonderheid  gebeurtenisse 
verhaal  en  insidente  skets  sodat  die 
luisteraar  onmiddelik  ’n  ware  beeld  kan 
kry  van  dit  wat  hy  wil  tuisbring.  Oor  sy 
aandeel  in  die  werk  en  groei  van  die  ge- 
meente  is  hy  beskeie  maar  tog  ook  op  ’n 
manier  trots  aat  hy  daaraan  kon  deel  en 
dat  die  Heer  hom  wou  gebruik  in  Sy 
diens. 

Die  geskiedenis  van  die  gemeente  is  in 
’n  sekere  sin  nou  verweefd  aan  die  ge- 
skiedenis  van  sy  eie  lewe.  Hy  is  een  van 
die  oudste  inwoners  van  die  gebied, 
gebore  juis  op  die  plaas  Kameeldrift  in 
1904  en  hy  woon  vandag  nog  in 
dieselfde  huis  wat  eens  die  opstal  van  sy 
ouers  was.  Sy  skoolloopbaan  onder- 
gaan  hy  in  die  laerskooldae  te  Kameel- 
drift  Laerskool  en  die  huidige  kerkge- 
bou  en  nuwe  pastorie  staan  op  grond 
wat  deel  gevorm  het  van  sy  vader  se 
plaas.  Dit  is  nie  vreemd  dat  daar  by  hom 
so  ’n  besondere  liefde  vir  hierdie  ge- 
meente  bestaan  nie. 

Sy  dienswerk  in  die  gemeente  getuig 
daarvan  dat  hy  ’n  blymoedige  arbei- 
der  was.  Vir  46  jaar  dien  hy  reeds  op  die 
kerkraad,  daarvan  40  jaar  as  ouderling. 
In  verskillende  gemeentes  doen  hy  die 
dienswerk.  Hy  is  die  eerste  keer 
bevestig  in  die  gemeente  Noordelike 
Pretoria  in  1934  deur  Prof  C H Rauten- 
bach  en  dien  daarna  in  Noord- 


Westelike  Pretoria,  Wesmoot  en  na  die 
afstigting  in  1970  in  die  gemeente  Maga- 
liesmoot.  Met  groot  lus  kan  hy  vertel 
dat  die  grense  van  sy  wyk  op  een 
stadium  die  hele  gemeente  van  Maga- 
liesmoot  omvat  het,  afstande  wat  des- 
tyds  per  fiets  gedek  moes  word.  Sy  huis 
was  elke  Sondagoggend  vir  etlike  jare 
die  bymekaarkomplek  van  die  “sondag- 
skoolkinders”  onder  sy  bekwame  lei- 
ding.  Duidelik  is  dit  vir  enigeen  wat  hom 
ken  of  na  hom  luister  dat  sy  kerkwerk, 
sy  hele  lewe  was  en  nog  steeds  is.  Op 
hierdie  geseënde  en  hoë  ouderdom 
werk  hy  nog  onverpoosd  en  elke  gesin 
onder  sy  sorg  sal  kan  getuig  van  sy 
deeglike  werk  van  vermaan,  aanspoor 
en  waar  nodig  ook  aanspreek'en  betig. 
Die  eer  en  belange  van  die  kerk  dra  hy 
op  die  hart.  As  stoere  Hervormer  is  hy 
gesteld  op  die  gebruike  in  die  erediens 
en  kerk  en  hy  sien  ook  toe  dat  dit  te  alle 
tye  gehandhaaf  word. 

As  vader  en  gesinsman  het  hy  nog  altyd 
sy  plek  volgestaan.  Tien  kinders  is  vir 
hom  gebore  waarvan  nege  nog  in  die 
lewe  is.  Sy  geliefde  vrou  ontval  hom  in 
1976  en  hy  tree  weer  in  die  huwelik 
gedurende  1978.  Met  groot  waardering 
kan  sy  kinders  van  hom  praat  en  ’n  paar 
van  hulle  volg  reeds  die  voetspoor  van 
hulle  vader  in  die  werk  van  die  Kerk. 

By  so  ’n  heuglike  mylpaal  in  die  lewe  van 
die  gemeente  wil  almal  saam  aan  hom 
en  sy  vrou  mooi  en  seënryke  jare  toe- 
bid.  Mag  die  Here  God  aan  hom  die 
genade  gee  om  nog  lank  en  vrugvol  in 
die  Kerk  te  werk. 

S P PRETORIUS 

Die  geskiedenis  ven  die  Nederduitsch 
Hervormde  Gemeente  Magaliesmoot  is 
onlosmaaklik  verbind  aan  die  lewe  en 
werk  van  ouderling  Christiaan 
Johannes  Mauritz  van  Wielligh. 

Voor  die  afstigting  van  dié  gemeente 
van  die  gemeente  Wesmoot,  het  hy  ’n 
leidende  aandeel  gehad  aan  die  bestuur 
en  organisasie  van  die  gemeentelike 
werksaamhede  aldaar.  As  kassier  van 
die  gemeente  het  hy  daar  veral  waarde- 
volle  werk  gedoen.  Sedert  die  afstigting 
van  die  gemeente  Magaliesmoot  dien 
hy  as  Skriba  van  die  gemeente  op  die 
Kerkraad.  Aanvanklik  behartig  hy  ook 
die  kassierswerk  totdat  ouderling 
Willem  Nel  die#  werk  van  hom  oorneem. 
Goeie  en  flinke  organisasie  van  enige 
gemeente  is  alleen  te  danke  aan  volge- 
houe,  netjiese  en  besielende  arbeid  van 
sy  Skriba.  Inderdaad  kan  dit  met  alle 
opregtheid  van  die  werk  van  Chris  von 
Wielligh  in  die  kerk  en  gemeente  gesê 
word.  Aan  ywer  het  dit  hom  nog  nooit 
ontbreek  nie.  Selfs  ten  koste  van  sy  eie 
en  gesinsbelange,  het  hy  altyd  die  saak 
van  die  gemeente  op  die  voorgrond 
gestel.  Daarom  beskik  hy  vandagoor ’n 
verbasende  kennis  van  bykans  elke 
gesin  in  die  gemeente. 

Wanneer  die  bevestigingsformulier  vir 
ouderlinge  die  gemeente  daartoe 
oproep  om  die  ouderling  wat  goed 
regeer  dubbele  eer  waardig  te  ag,  kan 
dit  verstaan  word  as  mens  na  die  lewe 
en  werk  van  hierdie  ampsdraer  in  die 
kerk  kyk.  Mens  kan  dan  ook  verstaan 
waarom  elke  gemeentelid  met  agting  en 
waardering  oor  hom  praat.  Hy  is  in  die 
besonder  geseën  met  die  vermoë  om 
taktvol  en  met  groot  liefde  met  elke 


kerkmens  om  te  gaan.  Begrip  het  hy  vir 
elke  probleem  en  kwaad  word  nie  in  sy 
hart  geberg  nie.  Dit  is  daarom  ook  nie 
vreemd  dat  hy  as  natuurlike  leier  in 
kerk  en  gemeenskap  na  vore  getree  het 
nie.  Die  kerkraad  en  gemeente  is  bewus 
van  al  sy  opofferings  en  harde  werk 
veral  in  die  tyd  toe  die  gemeente 
gestaan  het  onder  die  pastorale  sorg 
van  die  hooggeëerde  Prof  P S Dreyer. 
Hoe  die  professor  dit  reggekry  het  om 
by  sy  voltydse  werk  by  die  universiteit 
en  by  die  talle  take  wat  van  kerklike  weë 
aan  hom  opgedra  is,  nog  die  gemeente 
vir  soveel  jaar  so  doeltreffend  te  kon 
behartig,  gaan  alle  verstand  te  bowe. 
Aan  my  het  hy  dit  genoem  dat  dit  vir 
hom  moontlik  was  omdat  hy  te  doen 
gehad  het  met  ’n  bekwame  en  hard- 
werkende  kerkraad  onder  die 
bekwame  leiding  van  ouderling  von 
Wielligh  wat  nie  alles  aan  die  predikant 
wou  oorlaat  nie.  Ouderiing  von  Wielligh 
was  verantwoordelik  vir  die  reëlings  by 
elke  erediens,  begrafnis  en  huwelik. 
Niemand  sal  ooit  weet  hoeveel  tyd  en 
geduld  hy  aan  die  dag  moes  lê  om  altyd 
sorg  te  dra  vir  iemand  om  die  Woord  te 
verkondig,  vir  die  orrelis  en  al  die  ander 
noodsaaklike  reëlings  nie.  Met  die 
bouwerk  aan  die  kerkgebou  was  hy  die 
“siel”  waarom  alles  gedraai  het.  Ek 
wonder  of  daar  ’n  gemeente  in  die  kerk 
is  wat  hierdie  bouprestasie  sou  kon 
ewenaar?  Hierdie  man  het  aan  die 
leiding  gestaan.  As  buitestaander  kon 
ek  dit  baie  gou  agterkom  dat  daar  niks 
in  die  gemeente  gebeur  waarvan  hy  nie 
kennis  dra  nie.  As  persoon  is  hy  beskeie 
en  wil  homself  nooit  op  die  voorgrond 
stel  nie.  Hy  wil  altyd  die  indruk skep  dat 
hy  nie  veel  gedoen  het  nie.  Die  kalklig 


moet  altyd  op  iemand  anders  geplaas 
word.  Daarom  moet  ook  hierdie  artikel 
buite  sy  wete  en  sonder  sy  toestemming 
geskryf  en  geplaas  word.  En  tog  is  die 
bedoeling  hiervan  niks  anders  as  dat  die 
gemeente  na  tien  jaar  ons  dank  teenoor 
hom  wil  uitspreek  vir  al  die  dinge  wat  hy 
in  die  stilte  en  sonder  enige  ophaal 
gedoen  het  nie.  In  die  gemeenskap 
verteenwoordig  hy  die  gemeente  op 
talle  verenigings  en  skoolkommissies. 
Vir  jare  is  hy  reeds  lid  van  die 
Ringskommissie  wat  duidelik  laat  blyk 
dat  daar  vertroue  in  hom  gestel  word  en 
dat  daar  na  sy  kennis,  ervaring  en 
bekwaamheid  opgesien  word.  Die 
gemeente  is  trots  en  dankbaar  om  so 
iemand  in  sy  midde  te  kan  hê. 

Ons  wil  daarom  aan  hom  en  sy  vrou 
seën  toebid.  Sy  was  sekerlik  die  een  wat 
hom  in  sy  kerkwerk  gëínspireer  het,  nie 
net  met  haar  woorde  nie,  maar  ook  met 
haar  toegewyde  werk  by  die  NHSV 
waar  sy  haarself  nooit  gespaar  het  nie. 

Mag  die  Heer  u en  u kinders  lank  vir 
mekaar  spaar.  Mag  u die  genade 
ontvang  om  nog  vir  baie  jare  vrugvol  in 
die  wingerd  van  die  Heer  te  werk. 

S P PRETORIUS 

★★★★★★★ 

Om  hulde  aan  ’n  man  soos  Prof  Piet 
Dreyer  te  bring  is  geen  maklike  taak 
nie.  Mens  sou  kon  praat  van  die 
besondere  wyse  waarop  hy  die  gawes 
en  talente  wat  die  Skepper  aan  hom 
gegee  het,  benut  het.  Hy  is  ’n  uitmun- 
tende  Filosoof  en  ’n  voortreflike  Teo- 
loog.  Hy  is  hoof  van  die  fakulteit  Wys- 
begeerte  aan  die  Universiteit  van  Pre- 
toria.  Hy  is  voorsitter  van  die  Sending- 
raad  van  die  Nederduitsch  Hervormde 


Kerk.  So  sou  ons  kon  opnoem  en 
opnoem. 

Tog  wil  hierdie  gemeente  in  sy  huldiging 
aan  so  ’n  man,  dink  aan  die 
uitsonderlike  dominee  en  mens  waar- 
mee  hulle  vir  bykans  tien  jaar  te  doen 
gehad  het.  A1  het  hy  in  sy  lewe  soveel 
bereik,  het  hy  nog  altyd  mens  gebly. 
Vanweë  sy  besondere  kennis  en  erva- 
ring  is  dit  nooit  nodig  om  iets  in  sy  teen- 
woordigheid  te  sê  nie,  daar  kan  alleen 
met  die  grootste  genot  na  hom  geluister 
word.  So  het  hy  ook  die  Woord  van 
God  verkondig.  Selfs  die  kleinste  kind 
kon  hom  begryp  en  elke  luisteraar  is 
vasgevang  deur  die  besondere  wyse 
waarop  hy  die  Woord  gebring  het.  By  al 
sy  talle  ander  take  was  daar  altyd  tyd  vir 
die  gemeente  en  die  gemeentelike  be- 
drywighede.  Met  sy  besondere  taktvol- 
le  optrede  kon  hy  altyd  kerkraad  en 
gemeente  in  sy  hand  hou. 

Die  groei  en  ontwikkeling  van  hierdie 
gemeente  is  onlosmaaklik  aan  hom  en 
sy  vrou  verbind.  Nooit  sal  dit  vergeet 
kan  word  dat  hy  die  grondlegger  van  die 
gemeente  was  nie.  Sy  voorbeeld  van 
hardwerkendheid  was  altyd  ’n  inspira- 
sie  vir  kerkraad  en  gemeente. 

Hy  is  gebore  op  23  November  1921.  Hy 
bearbei  die  gemeentes  Pretoria,  Wit- 
bank  en  Potchefstroom-Noord.  Hy  ver- 
werf  twee  doktorsgrade,  een  in  die  Filo- 
sofie  en  een  in  die  Teologie.  Hy  is  reeds 
vir  bykans  ses  en  twintig  jaar  in  diens 
van  die  Universiteit  van  Pretoria. 

Omdat  ons  nooit  na  waarde  hierdie 
mens  sou  kon  huldig  of  ons  dank  aan 
hom  sou  kon  oordra  nie,  wil  ons  graag 
volstaan  met  die  bede  dat  die  Almagtige 
Skepper  hom  nog  lank  sal  seën  en  sal 
spaar  vir  die  Kerk  waaraan  hy  sy  lewe 
gewy  het  en  waarvoor  ons  almal  lief  is. 

SPPRETORIUS 

OUDERLINGE 

Piet  Torre 
Marthiens  Gouws 
Dries  Prinsloo 
Chris  Esterhuyse 
Fred  Brown 
Faan  Kruger 
Dirk  Ackerman 
Willie  Smith 
Koot  Botha 
Piet  van  der  Merwe 
Willie  Smit 
Nic  Blignaut 
Hannes  Botha 
Ben  van  der  Linde 
Bertus  Opeerman 
John  Korb 

Pieter  van  der  Westhuysen 

Ben  van  Greunen 

Fanie  Potgieter 

Nel  Smith 

Johan  Roos 

Willie  Pieterse 

Koot  Jansen 

Dries  Pretorius 

Piet  van  Staden 

Chris  von  Wielligh 

Nick  Stoop 

Joop  Brown 

Kleintjie  Kleynhans 

Hans  Bothma 


DIAKENS 

Louis  Torre 
Tinus  van  Aarde 
Pot  Fernandes 
Frik  Truter 
Willie  Scheepers 
Jannie  du  Plessis 
Joe  Robbertse 
Albert  du  Preez 
Koos  de  Nyschen 
Ernst  Strauss 
Kassie  Oosthuysen 
Korf  Pieterse 
Alan  Holder 
Danie  Pretorius 
Jannie  Oosthuizen 
Chris  Móller 
Simon  Gerber 
Coert  Grobbelaar 
Dirk  van  Zyl 
Frans  du  Plessis 
Gawie  Wolmarans 
Louis  van  Wyk 
Wikkie  du  Plessis 
Louwrens  Blignaut 
Gilbert  Reyneke 

